《靖康改元四十韵》
宋代·刘子翚

肉食开边衅，天骄负汉恩。阴谋招叛将，喋血犯中原。

饮马江河竭，鸣笳宇宙喧。氛埃缠帝座，猰㺄吠宫垣。

鼓锐梯飞壁，弯强矢及门。黔黎惊瓦解，冠盖尽星奔。

走辙秦城地，浮航楚峡村。画堂空锁钥，乐府散婵媛。

夜诏闻传玺，春王记改元。三辰光尽匿，四海浪横翻。

伏阁惟群彦，兴邦在一言。雉城期必守，虎旅更增屯。

龙困虽忧蚁，牛羸尚覆豚。谋成擒颉利，义可绝乌孙。

坚壁师弥老，穷兵火自燔。钩鱼犹假息，幕燕暂游魂。

恳款情先露，诛锄党实繁。横磨非嗜杀，下策且和番。

割地烦专使，要盟胁至尊。赐弓垂拱殿，留宴玉津园。

回骑桑乾北，游军广武原。驱驰无立草，剖斲露空坟。

太子悲秦粟，明妃泣汉轩。敌情终未测，邻好久宜敦。

晋赵封疆远，金汤阻固存。短衣求李广，长啸得刘琨。

御极朝仪盛，胪传诏语温。神霄分别仗，法驾引双辕。

内柳东风软，宫花丽日暄。闾阎多喜气，箫鼓送芳樽。

运契天同力，时危祸有根。覆车宜自戒，曲突更深论。

落拓江南士，飘零塞北藩。蚤尝专翰墨，晚厌属櫜鞬。

拔剑思摩垒，怀书拟叩阍。蹉跎谋不遂，感激气潜吞。

野迥寒烽照，楼高暮雨昏。望乡心恍惘，忧国涕潺湲。

仄席勤咨访，垂绅乐引援。鹓鸾方竞集，短翼待腾鶱。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。